khistorydata/jeongjo-sjw-relations huggingface dataset:
정조 15년 · 목
左議政蔡濟恭啓言給倭單蔘近年以來或留或給其留者一經霾炎全不合用公家所失固已不些自今爲始本曹時留之蔘及日後江納依當初節目幷令出給於倭學廳使渠輩不至稱冤恐好請以此分付度支從之
정조 15년 · 강
命耆社養老賑恤廳錢限千兩先下
정조 15년 · 목
左議政蔡濟恭啓言耆社財力匱竭養老之規革罷之外更無他策賑恤廳錢限千兩先下以救目前之急其所還報就本廳年例送來本司之錢以至盡償庶有所補故敢達矣從之
정조 15년 · 강
召見東萊府使柳鋼于誠正閣
정조 15년 · 목
予曰邊禁之重何處不然而至於東萊尤爲自別且近來百弊俱生實爲可悶須思矯弊之道俾有實效也
정조 15년 · 강
命忠淸兵營都試啓本遲滯委折令廟堂査實草記
정조 15년 · 목
政院啓言忠淸兵使金麟瑞馬兵都試啓本去庚戌十一月封發而今始來到當該帥臣請重推敎以事未前聞其委折令廟堂査實草記論勘
정조 15년 · 강
命日前諫長疏提及章奏者政院勿呼望
정조 15년 · 목
敎曰日前諫長疏之追提是豈敢爲於是乎憲疏堂箚出而攻諫長其言亦昨冬事自此迭起則言者攻者皆犯忌器之罪以本事更有提及章奏者政院切勿呼望一依前下禁令申飭三司
정조 15년 · 강
遞禮曹判書徐浩修
정조 15년 · 목
浩修牌不進敎以許遞與參議未差之代今日政差出
정조 15년 · 강
有政吏曹判書洪良浩進
정조 15년 · 목
以尹弼秉尹㬦爲承旨吳泰賢爲副校理李晴爲修撰李致中爲禮曹判書金文淳爲內醫提調
정조 15년 · 강
飭濟州牧封進馬
정조 15년 · 목
司僕寺啓言濟州牧封進馬六匹上來而看審則非但不堪擬議於御乘比諸初封進馬少無優劣擧行之慢忽駭痛該牧使李鴻運卽其地定配該牧官亦爲捉來嚴棍請遠他充軍敎以馬政有國重事近來殆不成說之故非爲眞御乘兼欲試之有特敎別爲封進之命觀此草記擧行極爲骸然揆以事理豈有匿而不封之理乎信令自信令委折自委折卿其各別爲先嚴査更爲退限歲貢封進不遠待此時可合內廏乘馬者嚴飭封進其時又或不勤依初下敎處分擧行也
정조 15년 · 강
差下舟橋司有司堂上李秉模
정조 15년 · 강
領府事徐命善箚陳病狀乞遞太僕提擧之任賜批
정조 15년 · 목
批以二提擧今政當差出明日旗軍洗馬可以爲之卿須安心勿辭加意將攝仍命遣史官傳諭
정조 15년 · 강
慶尙監司鄭大容疏辭新除藩任賜例批
정조 15년 · 강
掌令李顯道疏論金履正仍乞遞賜批
정조 15년 · 목
疏略曰金履正疏出而世道之變怪極矣渠亦今日之臣子何敢發此悖常之言自底於主張邪論之歸乎且況慈旨中四字非常之敎有非人臣所敢追提而章奏之上無難說及亦豈臣分之所敢出者哉臣謂大司諫金履正爲先施以竄配之典斷不可已也臣之日前叩謝只效陪扈之誠而亞諫疏出噤口之罪終不敢以處分前後有所自恕乞垂鑑諒鐫臣職名批以無論如此如彼豈可說去說來者乎
정조 15년 · 강
玉堂聯箚請金履正島配之典賜批應敎李太亨校理朴奎淳副校理尹光普副修撰李義鳳金熙采
정조 15년 · 목
箚略曰臣等伏見大司諫金履正疏本不勝驚惑之至今其原疏下語已極駭妄至於伏況以下四字語涉莫重其無嚴叵測之罪不可不嚴加處分臣等謂大司諫金履正爲先削其職名亟施島配之典斷不可已也批以憲臺疏已有下批矣
정조 15년 · 강
召見輪對官于熙政堂
정조 15년 · 목
予曰每於幸行時必以省弊爲主至於陵行則朝家之軫念民弊尤爲自別今番則程途雖近春耕方張故日前有別下傳敎須體此意另加對揚也鼎修曰前後聖敎縷縷勤摯敢不竭力奉承乎予曰道伯及騎郞之道路摘奸亦必爲弊此亦除之也
정조 15년 · 강
弘陵幸行時命領敦寧洪樂性留都
정조 15년 · 강
奎章閣弘文館以博考端宗遜位時節義人啓
정조 15년 · 목
本閣啓言臣等謹考公私可據文蹟則故相臣趙顯命所撰錦城大君瑜諡狀曰端宗遜位于寧越公安置順興與府使李甫欽相對慷慨流涕以珊瑚纓贈之潛結南中人士爲復上王計一日召甫欽使草檄官奴匿壁中聽交通公侍女竊檄草有基川縣監者遞騎三四馬急追之奪其檄先入京上變於是公與甫欽被收死故判書臣李箕鎭所撰漢南君▣諡狀曰端宗遜位六臣謀復不成公與其事安置咸陽沒于謫與和義君瓔永豐君瑔同被孥籍中廟甲午始命復屬璿系明廟又命復爵號先朝甲寅宗薄寺啓曰錦城和義漢南永豐殉節無異六臣先正臣李珥所撰金時習傳曰魯山遜位時習方讀書于三角山中卽閉門不出者三日盡焚其書托跡緇徒故相臣申欽所著獨言曰南孝溫請復昭陵位號不報棄科業從悅卿遊悅卿曰公異於我何不爲世道計也孝溫曰復昭陵之後赴擧不晩故監司崔睍所撰李孟專傳曰景泰甲戌間時事一變托跡盲聾謝絕親朋朔日每向朝日拜曰祈禱已疾雖家人莫測故判書李縡所撰趙旅碑銘景泰癸酉進士一日揖諸生歸終身不復出肅廟己卯嶺儒以節行聞特贈吏參建祠咸安伯夷山下與金時習元昊李孟專成耼壽南孝溫享焉故相臣崔錫恒所撰元昊碣銘曰端宗遜于寧越築室於越之西晨夕瞻望涕泣乙亥服喪三年歸舊廬不出戶庭坐必東向臥必東首而終焉戊寅復位後以義節旌閭先正臣成渾所撰雜著曰成耼壽有至性高識屛居父墓下未當至京師除職不就南孝溫所撰許詡傳曰許詡當金宗瑞等被戮之時召入與宴獨流涕不食肉意死於謫李廷馨東閣雜記曰權自愼以上王舅與六臣謀復位事覺而死莊陵志曰宋石同與六臣同時就拿依律論斷先正臣李珥所撰栗亭亂稿序曰權節佯聾托病鞱晦終身莊陵志曰鄭保面責權奸幾爲所誣誅光廟聞其鄭夢周孫而厚之故副提學林泳所撰曺尙治墓誌曰光廟受禪退居永川終身坐不西向題石面而刻之曰魯山朝副提學逋人曺尙治墓自序曰書魯山朝者明其非今日之臣也不書階資者著其不能濟君之罪也書副提學者以其不沒實也書逋人者言其亡命逋逃之人也謂諸子曰我死以此石立墓竊念當時諸賢之或死或生特以所處之地各異而盡忠所事自靖獻于先王之義則生死一也錦城大君瑜以王室懿親盡忠死義之後論者在宗英則數錦城在外廷則數六臣六臣之祠其可闕錦城之享乎和義漢南永豊三人各盡其分非不奇偉而比之錦城恐有差等至若金時習南孝溫李孟專趙旅元昊成耼壽六人者世所稱生六臣也或放浪以泯其跡或隱淪以潔其身之忠之節人無間然竝享一祠夫孰曰不可而就其中尤特絕較著者則金時習感英陵特達之知佯狂自晦托跡禪門南孝溫請昭陵之復立六臣之傳凝婉其辭固守其志其苦心姱節有可以風勵百世故先正臣宋時烈六臣祠記有曰若以梅月堂南秋江腏享於此而又爲一壇於祠傍滾薦權自愼宋石同等如公州鶴寺之爲則事尤完備如以六人之一時竝享爲難處議則姑從先正已定之論以金南兩人追享恐爲穩當李甫欽權自愼等其事則同而先正設壇之論似有權衡於其間則許詡等七人成就雖曰卓然視諸李甫欽權自愼不甚異同追配之典臣等不敢擅論敎以別下綸音○本館啓言臣等取考公私文蹟以採其節義之最著事實之可徵者則六臣及錦城和義外蓋多有殉節與自靖之人其見於莊陵誌者殆過百餘人而名存跡晦率多難稽只就其表顯者言之則端廟朝領議政臣金宗瑞左議政臣皇甫仁右議政臣鄭苯俱以顧命大臣同死於靖難時貞忠大節昭著簡册文愍公朴仲林卽忠正公彭年之父也經術文章爲世所推成三問河緯地等皆師事焉以集賢殿副提學夙被英陵之知遇逮至丙子與忠正謀復上王同時殉節故都總管臣成勝卽忠文公三問之父也亦與忠文同死彭年三問之殺身成仁以其有所受兩家父子之成就若是相侔而仲林則當宁戊申特蒙易名之恩勝則尙關節惠之典安平大君臣瑢英陵第三男也天資豪邁文翰絕倫爲諸家之首値光廟靖難時坐交結皇甫仁金宗瑞宗瑞死瑢竄江華尋賜死至英宗朝始命復官爵賜諡漢南君臣▣永豐君臣瑔俱世宗男也丁丑錦城大君謀復事覺宗親府啓請用瑜法瑔與瑜罪同不可獨生仍坐瑜黨竝安置禁錮宗簿等啓瓔▣瑔罪關宗社請削去屬籍按▣諡狀▣瑔同爲楊嬪出楊嬪卽乳養端廟者也端廟旣遜位六臣謀復不成▣與其事燈安置于咸陽丁丑錦城謀敗以楊嬪爲前後內應及于禍兩子俱不免中廟朝命復璿系明宗朝復爵逮肅廟朝端廟復位命賜諡禮葬至英宗甲寅宗簿寺啓錦城和義漢南永豊之殉節無異六臣又有湖儒數百疏請建祠云又按其家乘湖儒疏略云彼三臣者俱以王室至親授命不貳實與六臣等耳六臣則建祠腏享非止一二所而至於嚴興道之微賤尙且配侑於六臣顧此三臣其忠義嵔煥可以貫日月撑宇宙至於褒尙之典反居嚴戶長之後三臣者卽指瓔▣瑔臣等以前後文蹟考之則▣瑔之於瑜瓔一耳與瑜同事與瓔同削▣則又與六臣事天倫則兄弟節義則伯仲而錦城淸安之祠只配和義不配漢南永豐者終不見爲欠典淸簡公臣金時習五歲以神童被英陵殊知及端廟遜位托跡緇髡終身不仕先正臣李珥云標節義扶倫常雖謂百世之師近矣文貞公南孝溫十八上書請復昭陵遂廢擧嘗作六臣傳曰吾豈惜死沒大賢名乎竟行于世貞簡公元昊以集賢殿直提學端宗初退居原州逮昇遐入寧越服三年喪光廟特授戶議屢召誓死終不至肅宗戊寅特命旌閭靖肅公臣成耼壽校理熺之子也按先正臣成渾雜著曰熺坐成三問事廢錮終身其子耼壽有至性高識屛居坡州其時罪人子弟例除參奉以觀去就無不俛首服役而獨耼壽竟不拜未老而卒當宁甲辰命贈職賜諡靖簡公臣李孟專早擢高第選補翰林自景泰甲戌有憂違之志托聾瞽終身不仕當宁辛丑命贈諡貞節公臣趙旅以太學生當端廟遜位楫諸生歸隱咸安郡優游以終肅廟壬午特贈吏參當宁辛丑加贈吏判賜諡自金時習以下至旅卽世謂生六臣也忠肅公臣權節故集賢殿校理也按先正臣李珥所撰栗亭亂稿序云光廟潛龍時屢臨其第密諭大事佯聲不答乃爲鞱晦之術若病迷方者以終其節云栗亭卽節之號也文簡公臣李晬光云權節可謂不負其名故臣鄭斗卿云端廟時節義世稱六臣亦有隱君子權節肅廟壬午江原道儒生請額六臣祠以權節追配命旌閭甲申楊州儒生又請建祠有贈職賜諡之命其時相臣李濡之奏亦曰節之節義與六臣一般故集賢殿副提學臣曺尙治上疏乞致仕命百官餞於責門外故副提學臣林泳撰其墓表云三仁之行不同而孔子竝許其仁公與成朴諸公殊道同歸其遺事又云世祖受禪退居永川終身坐不西向自題石面而刻之曰魯山朝副提學曺尙治之墓又製子規詞以見其意故相臣趙顯命作永川祠堂記云六臣死之公不死也死者其跡彰而易見不死者其心微而難知故端宗復位之後不得與六臣竝食露梁之祠者蓋俟百世之公議故承文校理成熺卽三問之從叔而耼壽之父也先正臣權尙夏所撰墓表云熺與三問協輔王室以死生不易其心相勉丙子三問等死熺亦受嚴鞫十次安置孥籍越三年蒙宥竟以忠憤死鄭保文忠公夢周孫也六臣獄起常慷慨嘗往見其庶妹爲韓明澮妾者問相公安往妹曰鞫罪人在闕保揮手曰當爲萬古罪人明澮卽上啓光廟親鞫將轘之以忠臣之孫特減死流配寧陽尉鄭悰卽文宗朝駙馬也端廟乙亥竄光州逮丁丑錦城謀復事覺宗親政府啓鄭悰宋玹壽▣瑔之凶逆王法必誅請正典刑竟受後命英宗甲寅特命賜諡至於忠莊公臣權自愼忠毅公臣金文起同死於六臣被禍之日逮英宗朝竝蒙節惠之典故礪良府院君臣宋玹壽以端廟國舅謀復事覺與錦城同死而尙末蒙贈諡焉凡此如干抄擧之外亦必有名節相班之人而世代旣遠文蹟未備雖以抄擧者言之至於彰節祠追配之典體例尤重如三大臣之最卓絕朴仲林成勝之兩世奇節宜可以腏食而位次相妨有不敢輕議安平及漢南永豐旣與錦城同是兄弟則一體追配於竹溪之祠亦足以永樹風敎生六臣則竝享於死六臣夫孰曰不宜而就考先正臣宋時烈所撰六臣祠記有曰若以梅月堂南秋江腏享於此而又爲一壇於祠傍滾薦權自愼宋石同等若如公州鶴寺之爲則事又完備梅月卽時習號秋江卽孝溫號也然則金南之當享已經先正定論無容更疑而若四臣之一體淸節亦宜有竝配之公議其餘諸人無非殉身與自靖之卓然可稱者而係是祠典有非臣等淺見所敢臆斷敎以別下綸音
정조 15년 · 강
莊陵盡節人命合造一祠版就本陵紅箭門外爲壇享之以寓一體祀之義
정조 15년 · 목
敎曰六臣之事所不敢詳而光廟有敎若曰後世之忠臣又論寧陽家事若曰不可以亂臣論大哉訓謨昭揭日星有以何達權扶經之聖人徽旨其闡揚而發揮之者豈不在於予後人歟向於輦路過愍節祠起曠想遣官致侑之仍欲以錦城諸人追配越中之祠命史官奉考名山之秘蕆史官反面之日東伯以子規樓尋基形止聞焉巧湊一時事若待今理有不誣吁亦奇且異矣更思之世所稱生六臣五宗英危忠大節咸推伯仲有不可容易取舍於或配或否之際則別求無於禮而合於禮之禮而行之不亦可乎待在肅廟戊寅追復莊陵也廷臣以六臣祠太近於丁閣爲言引杜甫詩武侯祠屋長隣近之句命勿毀因岐貳之疑竟未免移構是豈非欠事也闕典乎記冤之祭取之鶴寺設壝之制倣于㺚川以當時盡節人合造一祠版就本陵紅箭門外除地爲壇每年寒食從與享之使邑宰建一屋子蕆置祠版以寓一體祀之義噫禮緣於情神人無間不惟彼烈烈精英之壹鬱不沫者永有依歸恭惟莊陵陟降亦必怡豫芬苾莙篙之時是擧也夫孰曰無稽乎其令本道照此擧行
정조 15년 · 강
莊陵盡節人配食之擧命分付該道
정조 15년 · 목
敎曰莊陵朝盡節人配食之擧纔有傳敎而內閣有配食錄令該曹照此擧行祠版書以忠臣祠版祭品則飯一大盆素湯一大孟蔬果各一盤酒一盞爲式祭官則以附近察訪爲之趁禮官下去前造壇造版事分付該道例用祭文當製下此後本陵寒食祭受香時同爲齎去事亦爲分付該道及該曹
정조 15년 · 강
命成勝朴季愚竝施贈職之典
정조 15년 · 목
敎曰今因莊陵事思之忠正之先朴仲林有諡而成勝以忠文之先與仲林同死尙獨漏焉尤豈非欠事申飭本曹卽令議諡於設祭之前故忠臣朴季愚卽大提學堧之子堧之作樂與許文敬制禮之功爲伯仲則文敬之子詡與季愚同時辦命而詡則有諡季愚獨闕焉豈以末仕而然乎與禿同尹生卓然之節不可湮滅幷施贈職之典事分付該曹
정조 15년 · 강
園所植木所用橡實之弊命關飭各該道
정조 15년 · 목
敎曰園所植木所用橡實關東有民弊才有飭敎而昨冬又有備局知委有數十石卜定於各陵園墓者云亦安知無此等之弊乎令廟堂嚴飭畿營各該寢郞之能不貽弊該曹之亦不作弊一一詳査狀聞事行會統營及三南水營松子卜定亦果無弊乎一體關飭各該道臣如有一毫貽弊之端隨卽釐正事嚴飭
정조 15년 · 강
命逆謙兄與侄分配諸道
정조 15년 · 목
京畿監司徐鼎修啓言楊州府有劇賊以謙生兄生侄及侄婦見囚者日前因特敎有旨女人雖不得已放釋第此囚非但劇賊之同氣近屬當初捉囚以其干連深重則決不可留置於近地逆謙之兄與侄幷分配絕島俾無逆屬出沒之患恐不可已從之
정조 15년 · 강
命和義君等議諡傳敎中自錦城等止豈非欠事乎三十字還入抹下
정조 15년 · 목
㬦牌不進敎以聞有實故許遞前望單子入之待下批牌招察任
정조 15년 · 목
奎章閣啓言抄啓文臣課試書題昨日酉時頒布而或有今朝始得見之者擧行極爲駭然掌務官趙得永令該府請拿問處之允之
정조 15년 · 목
予曰朴基正上疏何爲捧入乎敏采曰日前飭敎截嚴故昨日申後來到而果卽退却矣今日廳坐又爲來呈論斥臣等之阻搪故不得不捧入而旣被人言亦不敢晏然在院聯疏徑出矣修撰尹羽烈俄又呈疏請嚴鞫金履正又請還收禁令與朴基正疏語別無異同故纔已退却矣予曰弘文館書吏果已一幷捉囚而院吏亦已査實捉送耶敏采曰館吏則金數捉囚院吏亦依司謁口傳下敎巳爲捉送矣予曰疏章旣設禁令臺諫啓辭何可異同自今以後凡於傳啓之際如有新啓之論及此事該房知悉切勿捧之注書亦勿謄書以入事分付也予曰近來開鑰早晩何其不一耶敏采曰臣等之不能照察固爲惶悚而亦未必不由於禁漏官告時之或早或晩之致矣
정조 15년 · 강
罷承旨李敏采職遞承旨徐美修尹弼秉洪明浩以趙尙鎭李邦榮徐瀅修洪義榮趙鎭宅爲承旨尋遞鎭宅以李漢一代之
정조 15년 · 목
敎曰設禁豈得已而名以禁令辭敎至嚴則雖曰還收禁令之疏其所論說可謂朝三暮四再昨日口傳下敎明白分付豈有冒禁來呈之理此則罪不在於言官再昨日當該分付之承旨從重推考今日捧納時當該承旨罷職徑出亦極駭然與在院而噤枚諸承旨一幷遞差又敎曰門鑰開閉自有時辰早晏不一近來尤甚近來之中近日爲最身爲一院之長其不能檢飭之罪在所難免行都承旨洪明浩遞差禁漏官令該曹科治又敎曰承旨前望單子入之待下批牌招察任又敎曰兵曹參知趙鎭宅仍任前職前望單子入之待下批牌招察任
정조 15년 · 강
改差黃海兵使徐有和
정조 15년 · 목
有和以親年呈狀乞遞兵曹啓請改差也
정조 15년 · 강
幼學李明五等五百二十七人上疏討孟欽堯等作變祠廟之罪
정조 15년 · 목
疏略曰伏念先正臣文正公趙光祖文純公李滉精微之道學繼開之德業實爲我東方集大成之儒宗其祠廟所在孰敢慢易輕篾而今此溫陽幼學孟欽堯孟養大進士孟欽圭之手犯兩先正神位任自變易陞躋其祖孟希道之位於主壁之座者誠爲斯文之極變而一道章甫聲討之擧亦非一再渠輩挾其鹿悍之習力戰公議必欲角勝乃已及至嶺湖京儒齊起嚴討渠反構捏虛無造飭奸詐上籲法駕之前欲爲周遮之計作變祠廟已涉難貰而欺罔君父尤犯罔赦豈意四百年培植道義之功盡環於諸孟一擧手之間乎伏乞嚴討孟欽堯等變亂位次欺罔天聽之罪仍令孟希道祠版移享於忠孝堂以杜後弊以幸斯文
정조 15년 · 목
敎曰未賜額書院位次陞降事是豈上聞者乎向於水原輦路見諸生之封章付之政院矣始見疏本屑越甚矣疏頭令本館糾罪凡事當從舊道伯之漫漶於齊訴敢以使之疏籲以待自上處分等語題給者寧有如許事體乎當該道臣自政院指名捧現告施以不敍之典方外疏擧之待太學謹悉許捧卽先朝受敎金石之典則疏中句語難免爽誤太學之無一言及於釐改者亦甚駭然當該齋任施罰事分付成均館此非賜批之說原疏還給
정조 15년 · 강
照勘時囚柳仁喆
정조 15년 · 목
義禁府啓言仁喆身爲邑倅逆奴之不能禁戢勢家之全事顧籍究厥罪狀誠極痛駭以此照律杖一百收贖告身盡行追奪永不敍用敎以不應爲律區別功議減等○禁府以功減一等杖七十收贖奪告身二等放送啓
정조 15년 · 강
行藥院入診于誠正閣都文提調洪樂性提調金文淳副提調李洪載
정조 15년 · 목
樂性曰元子宮衣尺漸長睿質伏想夙就而尙末仰膽下情不勝耿結矣予曰稍俟日氣和㬉當召卿等以爲相見之道矣樂性曰臣之仰膽之誠日久雖切而伏望必擇和暖之日以爲欣膽之地焉予曰當俟淸和之日而常時調養亦爲過㬉矣樂性曰今承下敎下情不勝歡欣予曰卿之凡節近果如何樂性曰寢食漸不如前矣幸行不遠陪從無路嘗藥之任亟賜遞改焉予曰都提調之不得陪扈多有其例至於日次問安提調旣入參卿則量其飭力稍晩入來亦何妨乎樂性曰賤疾漸痼實難自力且今日國本永固迨此時若得三字銜則臣無餘恨矣予曰卿懇雖如此而遽然許退於予心豈不悵然姑俟數年當有體諒之道矣樂性曰今番使行皇帝恩數可謂曠絕矣予曰聞我國斯男之慶而皇帝顯有喜悅之色曰何不請封典云而予意則欲待年歲之稍長矣樂性曰臣等則日久顒望唯是册封之有命矣予曰肅廟朝七歲封册予亦八歲封册欲用此例矣故相鄭太和曰元子誕降之日卽國本已定之日此言誠好矣何關於册封之遲速乎予命醫官入診置之
정조 15년 · 강
遞承旨李邦榮以柳文養代之
정조 15년 · 목
敎曰今聞實病勢難供劇云左承旨許遞今日政差出待下批牌招察任
정조 15년 · 강
莊陵配食人取捨命各以意見獻議
정조 15년 · 목
敎曰配食人取舍當否閣臣往議于原任提學李判府事左議政各以意見獻議在外提學家遣檢書官問議以來
정조 15년 · 강
遞兵曹參判柳誼總管鄭存中李鼎運
정조 15년 · 목
因兵曹守宮總府寶劍望筒敎以參判許遞總管中懸頉人亦爲許遞竝令今日政差出
정조 15년 · 강
罷慶尙右兵使吳載徽職
정조 15년 · 목
載徽以御營上番軍替點啓敎以實病有無雖未知之替點之前例亦或有之向於左兵使事申飭未久又敢如是乎當該兵使罷職今日政差出
정조 15년 · 강
有政吏曹判書洪良浩兵曹判書金文淳進
정조 15년 · 목
以李祖承爲承旨黃昇源爲兵曹參判洪檍爲分內醫提調韓光植爲檢詳成德雨爲校理沈能翼爲修撰李義行爲都總管洪聖淵爲副總管洪和輔爲黃海兵使李健秀爲慶尙右兵使
정조 15년 · 강
命私掘之弊嚴飭
정조 15년 · 목
京畿監司徐鼎修以私掘罪人李策放送馳啓敎以豈可旣放旋囚乎然私掘之弊愈甚而申飭之效未聞徒以不爲狀聞爲目下彌縫之端寧有如許法理苟欲嚴禁豈無其方如是申飭之後守令等隨現勘罪尤不當寬恕卿其各別嚴飭俾有實事回諭
정조 15년 · 강
命馬榮麟降定兵曹軍伍
정조 15년 · 목
兵曹以榮麟袱直致打事嚴査啓敎以降定卿營軍伍各別敎戒執心爲良心後草記還屬本役
정조 15년 · 강
命大峴山城前別將李興俊令道伯査聞
정조 15년 · 목
義禁府啓言興俊移本府處之事允下矣請依例拿來敎以一體令道伯拿棍査聞後更稟也
정조 15년 · 강
命惠堂末差之代卽爲草記啓下
정조 15년 · 목
敎曰陵行隔日分辦旣令依近例儲置米會減則此時惠堂不可暫曠未差之代卽爲草記啓下事言于廟堂
정조 15년 · 강
差下惠廳堂上李秉模遞度支兼帶之任
정조 15년 · 목
備邊司啓言惠廳堂上有關代戶曹判書李秉模差下請使之察任允之敎以勢難兼管亦有已遞之例兼帶度支之任許遞其代今日政除耆老及外任有實故緊任劇務以在京無故人差出令政院待下批牌招察任也
정조 15년 · 강
有政吏曹判書判洪良浩參判閔種顯
정조 15년 · 목
以趙鼎鎭爲戶曹判書鄭萬始爲副校理趙存光爲中部都事初仕也
정조 15년 · 강
命厲壇燒燼處修改
정조 15년 · 목
禮曹啓言卽接北部官員所報則厲壇南邊起火莎草盡爲燒燼云壇直之常時不善看守之罪極涉無狀自臣曺各別推治修改等節分付該曹請卽擧行允之
정조 15년 · 강
命武藝別監鄭鐵重過齋後勘處
정조 15년 · 목
巡廳以犯夜人鄭鐵重執捉啓敎以申飭之下有此捉納極爲嘉尙當該武藝廳各別重治次爲先移送壯勇營嚴囚過齋後嚴棍照法勘處也
정조 15년 · 강
命侍從罷削人幷敍用
정조 15년 · 목
敎曰寒食不遠各陵差祭苟艱云卿宰侍從堂上堂下罷削人員竝敍用
정조 15년 · 강
命壯勇營提擧未差之代前提調仍任
정조 15년 · 목
政院啓言陵行時壯勇營隨駕餉色專管擧行而時無提擧未差之代請今日政差出敎以前提調仍任
정조 15년 · 강
命南營則御營騎士入番二十人除出替直以標信擧行其餘各處以鄕軍仍直而替把都監軍竝付總戎使留陣
정조 15년 · 목
因政院南營西營新營東營集春營入直軍替代次除出標信請出啓稟有是命
정조 15년 · 강
奎章閣以端廟配食人取捨當否收議啓
정조 15년 · 목
本閣啓言依下敎問議于大臣中原任閣臣則原任提學李福源以爲端廟朝節義諸臣設壇侑享之命寔出於上慰涉降下扶倫常之盛德至意而今玆之命雖與廟庭從享差有間焉而比之贈爵諡享祠院意義事體本自不同未立朝未授命者雖有卓然可紀恐合更加商量惟此嚴興道一人盡節終事與立朝無異不願家族與受命無異齒諸六臣之列少無歉焉大抵曠絕之典以簡爲貴竭忠循節爲上潔身守義次之收司竝命又次之簡之則逾見光明廣之則或欠謹嚴至於餘人之別祭一壇義同表章恩出憫惻旣與配食有異多少不必爲拘伏惟上裁原任提學蔡濟恭以爲所下三册詳細紬繹其中可合配食之人未有當入而不入不當入而入者臣豈有意見論可否哉但其數則多其蹟則略恐有禮煩之嫌以今此抄錄者斷然爲界限宜矣原任提學金鍾秀病不獻議敎以昔我聖朝之敎以六臣祠仍置本陵紅門內猗乎那歟惟玆議擧配食之典竊自附仰述之一端大抵壇腏與庭食固有間焉而從與享之則等耳兩大臣獻議或曰以簡爲貴或曰不可勝施皆出於鄭重今於取捨之際當以死于節而其蹟之著在國乘陵誌者爲歸如六宗英也四懿戚也三相臣也三重臣也兩雲劍也六臣與六臣父若子中卓爾也許詡及慥朴季愚文敬文獻之子若孫而尤過異也順興府使李甫欽都鎭撫鄭孝全也右三十一人定以配食祭儀有祝餘人之事未詳者坐收司者更合有商量別壇之設大臣言有意見愍忠諸壇同壝異墠之已事是也如事未詳者趙遂良等八人坐收司者金承珪等一百九十人祭于別壇噫拚死舊義戮力於從事之地惟嚴戶長一人忍以不在死義之列獨漏於配食乎金文正宋文正追躋廟庭卽援倣之的據贈參判嚴興道俾與三十一人位序之次又若故處士金時習太學生南孝溫棄倫而自靖潔身而不渝淸標苦守風勴百世竝關於是柌之侑大是末遑之曠典兩臣一體附享彰節祠事令該曹知悉
정조 15년 · 강
莊陵配食人柌版命書以忠臣之神別壇造三版書以死事人
정조 15년 · 목
敎曰莊陵配食事今因收議又有別設一壇之命三十二人之壇食當有祝而祭品依初下敎擧行柌版則書以忠臣之神令道伯書之至於別壇則造三版書以癸酉丙子丁丑死事人祭時以紙牓列錄姓名而朝士爲一版盲人宦者軍牢爲一版女人爲一版位次在忠臣之左朝士位稍前盲巫宦者軍奴位稍降祭儀無祝祭品各飯一盆湯一盆酒一器獻官執事兼用於兩壇事分付
정조 15년 · 강
命水原邑內儒武試取人施賞
정조 15년 · 목
敎曰水原邑內儒生試取時賦二下幼學尹絖八子百選一件上梁文三下一幼學嚴載正音通釋一件賦三上幼學林勉喆權倚各紙一卷筆二枝墨一笏草三上幼學沈鼎鎭上梁文三下幼學權佑各壯紙一卷賦三中生員申光軾進士兪豐柱幼學李宅新各草壯紙一卷賦三下幼學洪樂謨沈毅鎭草三下幼學尹聲烈洪天浩金樂淵各扇子二柄上梁文次上幼學黃星漢趙崙尹持運各筆二枝墨一笏賦次上幼學沈綏鎭李弘德沈緯鎭尹持昇辛德羽鄭世豐金星柳尹持哲尹海東尹鍾慶各扇子一柄賜給又敎曰水原邑內武士試取時出身趙▣林萬泰閑良朴善慶小布二中各扇子一柄箭竹一浮賜給
정조 15년 · 강
命前守禦使鄭昌順仍任
정조 15년 · 목
因扈衛廳結陣扈衛啓敎以卿旣帶留都之任守廳總察勢難兼管聚軍在今午前守禦使鄭昌順已敍用仍任卽令政院牌招傳授密符
정조 15년 · 강
有政吏曹判書洪良浩兵曹判書金文淳進
정조 15년 · 목
以洪明浩爲副總管
정조 15년 · 강
命右捕將徐有大兼察左捕將
정조 15년 · 목
因兵曹啓稟敎以令政院牌招聽傳敎
정조 15년 · 목
守禦廳啓言今此弘陵幸行時本廳中軍南憲喆以總管隨駕以左別將吳載重姑爲兼中軍依例留營入直敎以豈可以兼中軍留營此後留營直爲改差差代具由草記時中軍之代亦爲差出也
정조 15년 · 강
詣弘陵親祭仍詣昌陵明陵展拜還詣梁鐵坪習陣
정조 15년 · 목
具戎服乘輿出協陽門降輿乘輦出敦化門駕至黔巖命承旨柳文養曰軍兵路上留住則雖大將不得下馬入軍幕師律之嚴本自如是而今此路邊多設帳幕聞是禁衛營所設云黔巖歷臨傳敎旣不頒下亦無大次排置之事則大將焉敢逆料而依晝停例有此軍幕之排布竝與諸將官軍幕而羅列乎擧此一事亦有反隅者飯果等節又當如例爲之自持飯之命旣有申禁於各司則獨於禁營不遵令如此該營大將記過可也詣弘陵入齋室具翼善冠淺淡服烏犀帶親押訖乘輿詣紅箭門外降輿就版位行四拜禮訖詣陵上奉審仍詣丁字閣行四拜禮就神位前三上香大祝檢校待敎沈象奎讀祝訖還就版位亞獻官左議政蔡濟恭終獻官安春君烿行禮訖行四拜禮仍行望燎禮仍敎曰昌陵當展拜該房知悉又敎曰昌陵展拜時百官行禮置之出紅箭門乘輿詣昌陵紅箭門外降輿就版位行四拜禮訖命左議政蔡濟恭奉審陵上出紅箭門外乘輿還詣弘陵齋室敎曰還宮時當展拜明陵以此分付具戎服乘馬詣明陵齋殿具翼善冠淺淡服烏犀帶乘輿詣紅箭門外降輿就版位行四拜禮訖詣丁字閣奉審仍詣陵上奉審下詢陵寢坐向陵司對曰乙坐申向矣至碑閣下設壇處予曰此是因先朝下敎而築臺封植處乎陵司仰奏曰然矣予曰向來沙汰處今則無頉乎陵司對曰無頉矣出紅箭門乘輿詣齋殿敎曰弘陵陵官依元陵例施賞捧傳旨守僕中有自封陵時至今隨行者帖加成給其餘守僕令該曹從優施賞守護軍考例施賞明陵陵官依昨年穆陵例施賞守僕守護軍亦準此擧行昌陵陵官上弦弓一張賜給守僕木一疋守護軍布一疋賜給局內諸陵墓守僕各布一疋賜給事分付又敎曰都承旨馳詣諸陵奉審以來又敎曰自弘陵洞口至崇禮門捧上言又敎曰左承旨申大謙禁軍別將仍任承旨前望單子入之待下批牌招察任又敎曰未肅拜承旨先隨駕後謝恩仍具戎服乘馬至陽鐵坪各營大將具甲冑跪迎予入幕次具甲冑陞座兵曹判書金文淳跪啓稟小開門兵判先行參現禮訖陞壇升旗節次竝命權除各營大將禁軍別將京畿監司開城留守由轅門越入以次參現禁衛大將金持默守禦使鄭昌順開城留守具庠軍禮時失措宣傳官竝稟記過命禁將松留拿入訖命持默曰朝者已有下敎而軍兵路上留住則大將以下不得下馬軍法則然而獨禁營何爲而路傍左右羅列帳幕乎歷臨下敎初不頒下大次亦不設置則汝乃臆料而有此壇了師律之擧已萬萬可駭且自持飯之令不啻申明況黔巖卽是歷路而與陵所有異則尤不當擧論且水刺間亦不依例備來非但爲省弊亦出於與士卒同甘苦之意則禁營飯果何獨如例爲之汝之地處果何如而他營各司所不爲之事無難爲之汝罪當何居持默曰犯此死罪無辭仰達矣敎曰事當決棍而以年近七十之故姑爲參酌此後毋敢如是也仍命拿出又命具庠曰軍禮何等重大而汝之軍禮全不成樣豈有如許紀律乎庠曰專昧軍禮有此失措更無可達之事矣敎曰與武臣有異故姑爲分揀後勿如是也仍命拿出命高陽郡守拿入敎曰幸行雖有民人擊錚上言之擧而俄於路邊或有自山下來而鳴金者或有駕前稱冤者極其紛紜豈有如許民習如許紀綱乎民習雖難一朝丕變而本邑將吏之擧行極爲駭然汝以地方官常時若申飭則豈如是乎金思義曰身爲地方官莫能察飭死有餘罪矣敎曰事當重勘而今日旣是陵寢展拜歸路故十分參酌此後惕念擧行也仍命拿出敎曰京外動駕時先後廂軍兵若有路上留住之命則將臣以下毋得下馬此流來紀律則然今日黔巖碑閣所果有留待天明之意而傳敎初不頒示轎駕亦末臨至獨禁營之多張帳幕諸具塡咽於輦路之側此已前所未聞之擧各司飯果之禁今行不惟申嚴況碑閣所歷臨不過暫時自上若設水刺間則或慮諸臣之效尤一倂除之竝與歷臨待天明之敎而不爲知委則獨禁將一人以碑閣所飯供如例徵出於該營因設帳幕事此事又現發自首豈不萬萬駭然乎他營之所不爲以禁將地處乃敢犯科決不可尋常處分禁衛大將金持默削職仍敎曰禁衛大將出代間總戎使徐有大兼察兼佩聽傳敎入小次改具軍服兵判及各營大將解甲以軍服參現習陣訖乘馬由崇禮門入敦化門協陽門還內
정조 15년 · 강
遞承旨趙尙鎭李祖承徐瀅修柳文養李洪載洪義榮以洪文泳申大謙李晩秀趙鎭宅李百亨朴聖泰代之
정조 15년 · 목
敎曰今日承旨事萬萬稽悤竝許遞前望單子入之待下批牌招隨駕
정조 15년 · 강
召見禮曹判書李致中及下直閫帥守令于誠正閣
정조 15년 · 목
致中進伏予曰卿今日當宿何處耶致中曰今日當抵慶安驛矣予曰寒食餘日無多下去時則必須趲程作行而回還時則何必忙迫上來也又敎曰今則便是草創凡事皆當義起設壇則從左從右之間必因其地形而爲之行祭之時務盡精潔無或有欠之事陵享時卿旣下往自當爲獻官至於壇祭則以本府使爲獻官好矣又命左承旨與禮房承旨同詣香室正書祭文仍爲傳香也忠淸水使金明遇進奏職姓名予曰竭力善爲也咸陽郡守尹光碩進奏職姓名予曰爾之畿邑治績曾已稔聞咸陽可謂弊局前倅時雖不無釐正之事而此後則專在於善後之道須體此意務爲善治也
정조 15년 · 강
弘陵令李義福命守令調用明陵陵官陞敍
정조 15년 · 목
承旨李晩秀啓言弘陵明陵陵官施賞事命下矣弘陵令及明陵別檢參奉則眩於擧行敢達矣敎以弘陵令李義福今番擧行之勤幹外年前初除守令時公罪尙今思之守令待窠調用明陵陵官以陞敍捧傳旨
정조 15년 · 강
陵園墓祭物命各別申飭
정조 15년 · 목
敎曰以祭物精備前此申飭不啻屢次而每當命官行祀非徒有如不祭之歎以祭物一事不敢放忽近來至有別差久任郞句管檢飭定式意謂或有一分實效今見餕餘各品昨日昌陵造果全不致敬無油蜜意思幸行時親行祭享怠忽若此忌辰時日之享其不能成樣可知昌陵進去典祀官爲先罷職令該府拿問重繩熟手亦令刑曹今日內各別痛治照律草記設置提調此等事不職乃爾當該提調爲先遞差久任郞廳差出之意果安在哉當該判官施以削版之典令禮曹下帖陵園墓官此後祭物熟設時寢郞與典祀官眼同檢察若有不勤者枚報本曹隨卽草記如是而一或不勤典祀官寢郞當同罪以此各別嚴飭俾各書揭齋壁中常目惕念
정조 15년 · 강
命判府事兪彥鎬祿俸更爲輸送
정조 15년 · 목
戶曹以彥鎬八朔祿俸終不領受啓敎以令倉官更爲輸送也
정조 15년 · 강
命熟手金聖大等定配分揀嚴杖放送
정조 15년 · 목
刑曹以昌陵進去熟手金聖大吉龍得金快等刑配啓敎以定配分揀明日坐起時除尋常更加各別箇箇考察嚴杖放送也
정조 15년 · 강
戶曹判書趙鼎鎭疏辭新除度支之任賜例批司成成種仁疏陳其祖熺忠節賜批
정조 15년 · 목
疏略曰臣之十二代祖校理臣熺卽忠文公三問之從叔而靖肅公耼壽之父也逮丙子三間等死同入鞫庭受刑十次閉口不言棘置嶺海收孥籍產竟以忠憤沒此非但臣家相傳之說先正臣文純公權尙夏所撰墓表可據而知也後代寢遠事蹟不章此臣平日之所嘗隱痛者而何幸近日寵典適會千載一時而臣之祖熺末得與焉乞垂鑑諒使臣祖之忠節得以免永世湮沒之地焉批以爾之十二代祖故校理成熺卓然孤忠無愧於殉身諸人況子有耼壽名列於生六臣是壇是享夫孰曰汰哉不待爾言斟酌於去就久矣然嚴戶長一人外如生六臣姓名之塗人耳目者監察鄭保校理權節副提學曺尙治贈軍資正禿同尹生判中樞奇處監察柳自湄禮曹正郞尹潓校理具人文巡撫使宋侃及爾之先祖熺及炤俱合於配侑而欲從謹嚴之禮除非死於事一例屬之難愼之科此意爾不可不知矣
정조 15년 · 목
敎曰承旨之除非入侍命下擧動時初嚴後詣閤則毋得擅出院中一步地卽銀臺不易之古規昨日初嚴末下之前謂以閣外近處待令悤地上來此似微事甚爲壞損古規關係後弊亦不可一時做錯論聞是柳文養所爲云當該承旨柳文養罷職殆若徒仰指揮莫敢違越者然在院承旨事可謂將無同其時在院承旨一竝遞差
정조 15년 · 강
遞校理成德雨副校理鄭萬始修撰沈能翼
정조 15년 · 목
敎曰在外及未肅拜玉堂許遞前望單子入之待下批牌招察任
정조 15년 · 강
命都承旨洪文泳無敢出直
정조 15년 · 목
敎曰草記請踏啓字則啓目又請安御寶乎雖因生疏之致右位若能申飭豈有是也身爲一院之長難免其咎都承旨則同副鍊達間無敢出直事分付
정조 15년 · 강
各陵園祭官命以三司塡差
정조 15년 · 목
敎曰有國所重祀典是也儀不及物猶有斁思之歎竝與物品措備不能致精則其爲悚然當如何典祀官專管熟設之事此任每若擇其人豈有欠精之弊乎近來京祭享則久任定窠之後雖不無其效陵祭享則未通淸西北文官聞見不廣之人苟然差送此規不改莫重祀典難責檢飭之效且今冷節不遠自此爲始各陵園典祀官皆以三司塡差事定式雖於未通淸中京華有地處氣力者亦不必拘此不差竝以此意申飭銓曹如是不敎苟或稽忽該房隨卽察推事載之院中故事俾知重祀典之意
정조 15년 · 강
重推平安監司沈頤之義州府尹徐邁修
정조 15년 · 목
敎曰苟有特敎則送人鳳城猶有其例昨年前灣尹李頤祥在任也有似此狀啓其時以擧職嘉獎之者事面異於今番也今番則彼中恩禮甚盛特遣史官勞來使行出於使彼人亦知我國接待使臣之意也灣尹之蹈襲前令尹事爲乃敢無難謄呈前狀若此則灣府開刊此狀一本若當回還使行有到栅別諭之命則印紙上送爲省事除弊之方事之率爾孰甚於此況邊臣體貌自別則朝令之下豈可如是乎道伯之無一言留難反以史官之行指揮進退者擅便亦莫甚焉當該道臣及府尹爲先從重推考仍令廟堂關責飭命
정조 15년 · 강
命使臣出栅狀啓遲滯委折令廟堂査問
정조 15년 · 목
平安監司沈頤之以謝恩使一行本月二十三日回到栅內馳啓敎以近來撥路雖曰稽悤使臣出栅狀啓封發過五日始入啓極爲駭然當該府尹爲先推考其沿路遲滯委折令廟堂査問草記論勘
정조 15년 · 강
有政吏曹判書洪良浩參判閔鍾顯兵曹判書金文淳參判黃昇源進
정조 15년 · 목
以李勉兢爲承旨李儀亨爲弘陵參奉初仕也趙齊崚爲長鬐縣監安春君烿爲副總管
정조 15년 · 강
命遲滯撥將令該道査實
정조 15년 · 목
備邊司啓言陪持之離義州三日始到營門看得尋常不爲致察平安監司沈頤之推考義州府尹徐邁修請重推允之敎以陪持自本司棍治而分付兵曹沿路査實一款置之○兵曹啓言義州陪持決棍事命下矣査問撥站則陪持到平山因病落留狀啓則撥軍次次替傳云今方知委畿營落留陪持使之捉來待入來擧行敎以然則決棍分揀平山以後遲滯撥將令各該道伯査實報來後與監司草記論勘
정조 15년 · 강
判下各司上言擊錚人覆啓
정조 15년 · 목
吏曹啓言平山等邑幼學成德文等上言竝願蒙加資之典而士庶年八十者昨年旣有特敎竝施加資則道臣不爲抄啓必有委折請令道臣詳査後稟處敎以老人之事有不可知令京兆今日內詳考京籍如果三式無差竝只依願施行卽爲草記事分付待批下仍卽口傳下批使渠輩歸傳敎旨於老人俾知同慶之意又啓言平山幼學李養吾上言長城守儼似當施以復官之典而事係恩典請上栽敎以己卯名賢中詩山正嵩善正江寧副正與長城守齊稱當時而追復之擧獨不及於長城甚是欠事卽爲依願施行○兵曹啓言東部居良人金億萬年歲雖滿八十從軍有違定式上言內辭緣請置之敎以七十猶稱古來稀況八十乎從軍年限不及法典爲幾歲詳問該營待年案屬如在戊申從征之前特爲依願施行○刑曹啓言士人李重赫之作弊民間嚴覈決處高壽完等謂有可冤之端冒犯瀆擾亦極無嚴狀頭請考律勘處敎以其時處分卿曺司律官書吏輩多善忘之症不能記有提酲使卿等如是草記跋辭乎此啓目勿施此後更以此事有其民稱冤之端卿等重勘擧行之曺屬竝以各別重治以此知悉又啓言擊錚人吳千業依先朝受敎爲先放送所供如此請上裁敎以壓良之禁朝令何如則今番擊錚無非此事禁令之解弛姑無論生民之困苦推此可知令新伯下去後各別詳査所謂行惡之兩班嚴刑定配後狀聞事分付又啓言擊錚人金召史依先朝受敎爲先放送所供如此請上裁敎以壓良之禁朝令何如則今番擊錚無非此事禁令之解弛姑無論生民之困苦推可知令道伯親執詳査所謂行惡者眞有所犯卽爲嚴刑定配後形止狀聞事分付又啓言擊錚人朴大彥依先朝受敎爲先放送所供如此請上裁敎以令該道卽爲決處俾無更訴之弊又啓言擊錚人張楚君依先朝受敎爲先放送所供如此請上裁敎以査實卽爲決給俾無失所號冤之弊又啓言擊錚人李祥雲依先朝受敎卽爲放送所供如此請上裁敎以壓良之禁朝令何如則今番擊錚無非此事禁令之解弛姑無論生民之困苦推可知令道伯親執詳査所謂行惡者眞有所犯卽爲嚴刑定配後形止狀聞事分付又啓言擊錚人崔蒊岩回依先朝受敎爲先放送所供如此請上裁敎以壓良之禁朝令何如則今番擊錚無非此事禁令之解弛姑無論生民之困苦推可知令新伯下去後各別詳査所謂行惡之兩班嚴刑定配後狀聞事分付○京兆啓言東部幼學趙洛源上言事係四件則亦有參恕之道更令道臣依前判付辭意請嚴督掘移敎以幺麼山地事處分之後致有此再籲之擧法綱所在萬萬駭然該道臣從重推考更或依違時日當該地方官先罷後拿以徵近來肉食守令吞吐之弊習事嚴飭該道○刑曹以猥濫擊錚人等原情竝爲勿施僧致寬令本道勘處事啓敎以竝依允龍仁金洙彬奴事旣有月初判辭則本官之一不親審如前督掘之狀誠如囚供則無論訟理曲直幺麼守令奉行朝令之道豈敢若此乎卽令道伯明日內該倅所爲嚴覈狀聞應問吏鄕等各別嚴刑究問無或一毫掩蔽事嚴飭分付報恩鄭載厚事山地之孰主孰客朝家豈知之乎斯速決給於主家事理當然依違至今以致訟民之屢煩呼籲該道事極爲駭然嚴飭本道更以此事後或登聞道臣守令難免其罪兩隻竝當重繩以此分付侵詆道伯之罪依所啓自本曹勘治水原李之權事故相朴來采金構閔鎭遠閔鎭厚李畬李健命等諸大臣伸救之言議雖曰云然擧論於百年之後事面逈異於當時可否嚴飭退送開城府李孟春事所訴之猥越自猥越可記之世德自世德義安大君勳業外其地處之所重果何如也其子贊成公之以王室至親逮事我端廟同時竝命而節義之卓然者父子五人以此曠感而起想再昨特宣絲綸以贊成公配食於莊陵位序在第六而主祀之人令內閣方欲搜訪矣今其後孫零落見充軍後有此呼籲渠果主祀或直派則朝家收錄之擧豈或泛悤乎孟春身卽爲放送送于內閣册子編摩所以爲査奏之地沃溝田慶稔事勳府之設置法意豈不美好近來百般弊端之層出絕憤絕駭貽弊小民者莫有甚於此司宜從現發者勘治本訟猥濫之罪自本司科治作奸下吏等捉來究覈得情非勳裔而勒爲捧貢之罪一一査實今日內捧供以聞萬一抵賴從後嚴刑取服次爲先各別嚴杖本府旣有堂郞則堂上雖老矣年少郞官之不分東西徒仰奸吏之口吻惟令是從弊及無告亦豈不駭然乎官員題決有無亦爲査啓良人金明奎事不可以猥濫論關係民隱所謂葛哥假托營船之罪爲先令該營捉來葛哥限死重棍三十度遠惡島充軍俾江民知籍賣之本罪楊根權可敎事旣有査處之筵敎於判堂則何故至今滯囚乎斯速決勘草記南部韓召史事無論本事如何沙峴嶺上見其鳴錚之狀除非至冤豈至如許自本曹除尋常公決此後更有此女呼冤判堂難免其責以此知悉近以四件外猥濫擊錚事申飭非至一再今幸則郊外觀光民庶滿山遍野雖難專責於城內屛門守把之不嚴而猥越之民習不可一味任置此後城內擧動更或如前不嚴自本曹査考鳴金時名當該字內大將草記論責
정조 15년 · 강
領敦寧洪樂性陳箚自引賜批
정조 15년 · 목
箚略曰昨伏見傳敎下者以昌陵祭物之不能致敬精備責敎至嚴提擧郞官俱被譴勘而臣獨倖逭惶隕悚戲罔知措躬之所臣職忝都提擧之任不能董察莫非臣尸素之罪也乞降威罰一體嚴勘焉批以所辭過矣卿其安心勿辭愼攝仍命遣史官傳諭
정조 15년 · 강
平安監司沈頤之疏陳病狀乞遞賜批
정조 15년 · 목
批以卿之受任已閱歲克副委卑之本意使墨倅屛息民食均峙比昨年以前有刮目之效乎然則念卿情事之難過使卽還涉浿水反面於殿陛而萬一有未盡修件之有歉於方寸者卿不敢言歸朝廷亦何可曲加體諒乎卿之歸期遲速惟係修擧之如何予深居九重何以知半千里外事乎其間實效卿須先從上項數者具由的確馳啓
정조 15년 · 강
命武臣今朔試射置之
정조 15년 · 목
因兵曹堂下武臣朔試射設行單子敎以月初旣行試射苟欲鎭長復舊遵行則不必今晦行今朔之射來初又行來朔之射此次試射段置之
정조 15년 · 목
左議政蔡濟恭曰望雨之際幸得喜雨年麥必當顯勝矣予曰眞可謂好雨知時潤物無聲而麥農庶可慰滿至於蔬菜亦必靑茁矣濟恭曰然矣予曰日前萬頃人擊錚事卿知之乎濟恭曰臣於陪班聞之矣予曰判尹以無知一樵童虛謊之說入來政院至於微稟豈不可怪乎近來人少有事端必輒荒張如此誠可悶矣聞承旨言判尹議于卿而入來微稟云果然乎濟恭曰臣則未嘗使之入稟而其日判尹來見臣謂將入稟臣不能挽止矣予曰本事則渠之六寸欲逞憾於還上檢督書給原情使之上來投呈而所謂原情語無倫▣云以還穀侵徵之事至有此等之事民習誠可痛惡而此漢則不過聽其六寸之指揮不足深誅矣濟恭曰厥漢則全無知覺而其六寸則不可不痛治矣予曰厥漢已令移送畿營嚴刑後下送本道使道伯勘處濟恭曰此亦出於近來鄕民輩無難上言之弊矣予曰不但路傍擊錚亦有自山下來鳴錚不止者甚至於直進駕前稱有可達之辭云寧有是耶今番之止於二十八人卽高陽倅拿入嚴飭後稍減其數而然也濟恭曰上言則或自政院拔之故皆擊錚云矣予曰今番上言亦無非猥濫啓下者幾張乎承旨李晩秀曰七十一張內四十張下各該司二十八張以猥濫拔之矣予曰凡民有冤許令訴告設擊錚上言之法法意豈不美好而俗習不古堂陛漸夷近日痼弊中不可不釐正者擊錚上言之猥越也全然防塞雖近於因噎廢食若其禁止之方亦豈無其道乎此後擊錚城內則通衢大路外如街巷橋溝一竝嚴禁設或冒禁除非特敎切勿出付該曹事定式通衢大路自有兩營留陣雖權除之時足可禁戢矣至於城外則擊錚與上言之猥濫屑越者雖屬四件內事不待處決無端以一事再呈者該房勿爲抄啓該曹勿爲捧供甚者竝付該道科罪京居人令攸司勘治事分付定式施行兵曹判書金文淳曰然則恐擊錚上言全向通衢矣予曰宜開一條路幷與通衢而防塞則亦非通下情之道矣予曰次對爲之予曰三南大同馱之止宿水原店事果何以爲之乎濟恭曰姑未決定矣予曰誠心延接則行旅自當止宿豈可勤定宿所乎濟恭曰至於發關三南則尤似有弊予曰訓將之意何如副司直趙心泰曰行旅延接若籍數三年官力則其後當不招而自來矣予曰商旅外官行亦皆越岾而去云果何故也心泰曰店民之接待無異他店而官行之不爲止宿似因誤傳誤聞而然矣予曰勿論如此如彼從速善爲決處俾店民得以奠接也左相旣築室本土卽鄕中尊位時府使亦當詳密爲之訓將毋曰已遞邑倅凡於水原視若在任時與時府使商確而議決於左相可也心泰曰謹當竭誠講確矣予曰湖西鄭哥山訟事果孰非孰是耶刑判旣經道伯果知之乎權▣曰一洞壑俱是李哥買得之物而與鄭哥之墳爲八十餘步旣葬之冢似不可掘矣予曰鄭哥果似悍毒矣李哥之外家誰也何爲有勢也▣曰鄭哥不過鄕班李哥外家卽權濟應之一家矣予曰此山訟卽三次分付於道臣者而尙不決處屢煩登聞前後道臣事誠可怪矣▣曰捕廳罪人有刑配之命而此與尋常罪人有異自臣曺不敢擅便矣予曰其罪狀予亦未能記得而多年滯囚不必持難嚴刑三次絕島爲奴充軍可也開城留守具庠曰日前下敎軫念臣營矯捄之方特命稟處矣予曰卿於每筵輒稱弊瘼故予於語次偶及之矣何嘗使卿稟處乎果有可稟乎庠曰日前擧條姑未下今則無可稟者矣予曰擧條果何事乎庠曰豆太耕請得事也予曰若得此則果能使松營復舊乎庠曰若得豆太耕作錢放債則庶可當一隅予曰擧條持入予曰臺臣進前予曰昨日聞有新啓是兩司合啓乎獻納申大尹等曰然矣予曰果是何啓也大尹等曰卽簡賊孥籍啓辭矣予曰昨日傳啓尙不下批使臺臣經宿臺廳今日使之登筵者予欲有下詢於臺臣故也勿論在簡與李在簡苟有可討之罪則何爲而一向寂然無人說到在簡二字到今有何新出之罪案而發此新啓其故何也大尹等曰昨年孥籍之啓旣承依啓之聖批而傳旨久未下應行之典尙未擧行矣日前李運彬疏批有第二件事不允之敎前下批旨便歸勿施故臣等有此發啓矣予曰不允二字若改下貝將停此啓乎大抵李運彬疏已萬萬怪駭前則無一人聲罪在簡近日以來或疏或啓相繼迭發果是何故也憲臺則生疏而獻納則屢經臺職必當知其委折詳奏可也大尹曰臣則不入三司已爲朞年矣予曰朞年後除職云云卽謂予靳點也予果靳點矣臺臣姓名聞之已熟名曰申大某則似是士族而左右東西不可以士夫待之予之靳點者卽此也而敢以朞年後除職等說肆然奏達於前席臺臣事萬萬駭然此以下缺
정조 15년 · 강
許施關北假率及債民矯捄之請
정조 15년 · 목
左議政蔡濟恭啓言咸鏡監司李文源狀啓以爲假率軍官之弊必當矯革爲辭矣北路假率民弊滋甚矯捄沒策道臣請於年例所捧一兩五錢之中減其五錢其損上益下良足可善況諸般區處已有定規依狀辭施行無使一民或有向隅之歎事請申飭道臣從之又啓言咸鏡監司李文源狀啓以爲放債收息之規法久弊生民不聊生每年加分粍中折米三千石許畀臣營則量宜塡補以祛倒懸之弊而債本之散在民間者富則收之貧則減之所收數爻付之賑庫以擬備荒事請稟處矣今此狀辭說盡債民至苦之狀其所顚連如在目前如有拯溺之術何可晷刻玩揭乎但其捄弊以加分耕折米爲請或當豐歲民不願加受而以其加耕之有定限官不得加給則債錢之人雖或除弊受還之民獨不生弊乎更爲思量從他條如得好策追後論理狀聞之意請分付從之敎曰北營以邊門重地錢貨之儲置言是緩急之需而今欲貿穀嗣歲備豫則或似有理矣觀乎此狀則又欲以還耗爲蕩債之給代一邊以錢而貿穀一邊以穀而作錢未知便否之如何且嶺營完營平閫皆蕩債北營又以債弊爲言當初放債卽道帥臣之私事而弊生後輒請朝家區劃豈不大損國體乎然民弊旣云如此依卿言關問好矣
정조 15년 · 강
命嶺南架山錢貸下未捧者道臣每年以五千兩送置
정조 15년 · 목
左議政蔡濟恭啓言嶺南之架山山城其緩急可恃卽一路之最近見架山錢穀文書所置錢貨以貸下未捧懸錄者不啻爲屢萬兩仍成鬼錄此是流來弊習雖非可責於時道臣而莫非前後道臣忽於奉公之致自今爲始分付嶺營道臣之經秋捧者每年以五千兩送置山城作爲封不動嗣後又或有散貸之弊則該道臣筵達重勘斷不可已從之
정조 15년 · 강
命度支惠廳預下隨聞請勘
정조 15년 · 목
左議政蔡濟恭啓言財匱弊源預下二字爲之崇也從今以後嚴立禁防無論度支惠廳如有預下之事則廟堂隨聞請勘以爲警勵之地恐不可已從之敎以大抵此等事有司者不敢行其已私專在於廟堂廟堂察禁則有司之臣自然有畏憚之心故耳今聞卿言深得廟堂之體極是極是戶惠廳預下預賣之弊自此或可少息而最是托辭均廳之奸弊雖廟堂易致見欺宜從弊竇釐正先自均貿事退與該堂相議嚴立科條別爲草記定式可也又敎曰此等弊瘼之釐革專係戶惠堂之得人惠堂則今不登筵而戶判則予知其人雖或才不逮似無手闊之理矣曾聞戶郞善爲云矣
정조 15년 · 목
左議政蔡濟恭啓言當此各司經用匱乏之時下隸之數外加出其弊不可勝言此後則雖設都監事了之日分處吏隸之規一倂嚴防如是定式之後若復襲謬則當該堂上論罪斷不饒貸請以此申飭從之敎以各司費用之尾閭姑無論以吏隸言之昔之十人所食者今則二十人食之在渠輩分食豈若都食乎此後更以移屬之加出二字提說者與受之堂郞直以制書有違律論事分付禁府使之載錄
정조 15년 · 강
命嶺營南倉錢貸空虛不爲徵捧委折關問稟處
정조 15년 · 목
司直鄭昌順啓言大臣旣以嶺營南倉儲積錢貨之空虛至請此後道伯定數別備依西閫之例矣南倉錢年前十萬兩蕩債之擧實出軫民隱之聖意而自下奉行固當分其可捧與不可捧者以爲存減臣在嶺營時只行一番徵捧記簿而歸其後道臣置之相忘之科旣不欲徵則無寧蕩減之爲愈不可置於不捧不減之科矣予詢大臣濟恭曰道臣之置之忘域極涉未妥關問委折於道伯待報辭上來請稟處從之敎以前伯旣滿瓜捧二年條尤無慮如難捧雖別備此道伯時二萬兩入庫必無不爲之理一體關問
정조 15년 · 강
命成德文問于本道稟處
정조 15년 · 목
吏曹啓言因各人等上言老人考籍下批事命下矣平山幼學成德文溯考屢式元無入接處不得許施敎以成德文問于本道使卽狀聞後稟處
정조 15년 · 강
命武兼李榮夏各別嚴棍
정조 15년 · 목
兵曹啓言榮夏以罰番事發怒於武兼權宜一悖說慘辱無所不至爲先汰去令該府請拿問敎以何必拿處於王府乎卿於朔試射日諸武士所見處各別嚴棍
정조 15년 · 목
東南關王廟纛所祭在明日也
정조 15년 · 강
詣景慕宮展拜還詣明光門試抄啓文臣及文臣製述仍設春到記抄啓文臣親試試官吳載純徐浩修李秉模尹行任文臣製述儒臣製述試官具允明洪良浩金相集尹行元洪義浩成種仁張錫胤殿講試官鄭昌順李致中柳戇李洪載金履正徐郁修李義鳳
정조 15년 · 목
具翼善冠袞龍袍乘輿出明光門詣光德門外降輿乘輦出弘化門詣館前路降輿步過詣宮大門外降輦乘輿入宮大門詣齋室改具冕服出東夾門詣版位行再拜禮仍詣廟內奉審還詣齋室改具遠遊冠絳紗袍詣省器位省器詣省牲位省牲還詣齋室命全羅監司鄭民始入侍予曰卿今遠離予庸悵然民始曰今當辭陛不勝耿結予曰今日宿於何店耶民始曰將欲住宿於衿川地矣予曰善爲下往也改具翼善冠袞龍袍乘輿出宮大門降輿乘輦進發詣館前路步入弘化門降輦乘輿入光德門詣明光門降輿陞座○敎曰殿講考官領府事代行司直鄭昌順爲之考官鄭昌順代判尹李致中爲之又敎曰讀券官李祖承代副司直金尙集爲之對讀官韓光桓代張錫胤爲之仍敎曰食堂今於帳前設行而日勢已晩其所擧行斯速爲之事分付少頃行食堂試官行禮訖敎曰策題文臣製進表題抄啓文臣及儒臣製進也又敎曰抄啓文臣進箋後仍卽頒賞也抄啓文臣尹光顏等進前讀奏謝箋訖仍命儒生開講命允明等考試仍行科次○敎曰春到記製述居首幼學沈鎜殿講居首幼學韓永達直赴殿試講之次幼學鄭時善製述之次生員申光軾直赴會試講之次幼學李元默劉弘基尹衡祿李致祜製述之次進士成海應生員李弘達各給一分講略幼學田宇一呂永徽許珨製述次上生員金鋼金鐮進士柳光鎭洪準源生員安棨各紙二卷筆三枝墨二笏賜給講粗幼學李鳳羽等各紙一卷賜給敎曰入格儒生明日待令又敎曰今幾日暮製述文臣科次退歸賓廳爲之也降座乘輿入明光門還內
정조 15년 · 강
命訓將趙心泰御將李漢豊命召仍佩往來各其營都提調總察從事官發牌聽傳敎
정조 15년 · 목
心泰漢豊以東南關王廟獻官受香出去也
정조 15년 · 강
召見下直閫帥守令及入格儒生于熙政堂
정조 15년 · 목
予命北兵使尹得逵曰本閫卽邊上重地下去後各別務爲也又命加平郡守成彥霖曰加平有異前日凡事必須惕念擧行也仍命宣諭又命儒生進前命沈鎜曰爾有顯族乎鎜曰與前持平沈銖爲八寸親矣仍敎曰戶工曹郞廳持筆墨與紙皆令入來仍於殿庭頒賞
정조 15년 · 목
以申禹相爲司諫李彥祜金孝眞爲掌令姜文會爲持平申大尹爲獻納玄重祚李運行爲正言
정조 15년 · 강
工曹判書李敏輔疏辭新資賜例批
정조 15년 · 강
召見承旨洪仁浩于重熙堂
정조 15년 · 목
予命書承旨李敏采疏批予曰李敏采於本事如欲自首何待呈課今乃云云乎
정조 15년 · 강
兵曹以邊將降考啓
정조 15년 · 목
該曹啓言坼見平安兵使李得濟去庚戌年秋冬等褒貶啓本則淸城僉使金熙謙以戒在近家爲目乫軒洞權管扈夏雲以宜勉戢奸爲目則竝宜置中考而置諸上考殊無嚴明殿最之意當該師臣推考警責金熙謙扈夏雲請竝中考施行允之
정조 15년 · 강
承旨李敏采上疏自引賜批
정조 15년 · 목
疏略曰臣今初一日以穆陵獻官進去而陵所傳香乃以黑團領擧行至於祭班將事時始乃改着淺淡服矣伊時監察以此呈課云臣之失措無容自解乞降威罰以安私分批以苟欲自首何待呈課乎莫重享禮傳香與將事之服色各異是豈成說乎爾則先遞差下義禁府推考監察事可謂擧職年前嶺人權熻之修擧職務伊後未盡收用湖南人林懋遠之近來連爲呈課極爲可尙守令待窠差送以勵京人彌縫之習事分付銓曺
정조 15년 · 목
因囚單子敎以草記勘放
정조 15년 · 목
義禁府啓言敏采照律收贖杖八十以公罪收贖請放送敎以如有功議各減一等
정조 15년 · 강
御熙政堂行抄啓文臣課講內閣提學吳載純檢校直提學李秉模
정조 15년 · 목
敎曰親試試官以課講試官爲之又敎曰試官行禮勿爲之仍爲進前命書律詩題仍命揭之敎曰近來抄啓文臣輩全不留意於講製誠極駭然雖以日昨課試時所作言之一無僅可者烏在其勸課之意乎課講多不成誦尤切駭歎其中全不成誦及不嫺文義者使之給暇專一秩慣恰然後當爲應講如是而又未能講則仍爲減下無妨此乃別般勸懲之意以此詳細宣諭於諸文臣可也又敎曰親試退在闕內空廨以爲製進也
정조 15년 · 강
改差忠淸水使吳載重
정조 15년 · 목
載重以親病呈狀乞遞兵曹啓請改差也
정조 15년 · 목
以李祖承爲承旨李運彬爲司諫權儐李顯道爲掌令李太亨爲副校理李錫夏爲修撰李命喆爲崇靈殿參奉初仕也金明遇爲忠淸水使
정조 15년 · 강
放曺允遂洪時溥魚用謙南履翼吳駿永李垿
정조 15년 · 목
因囚單子敎以分揀放送
정조 15년 · 강
命守令邊將薦各別嚴飭
정조 15년 · 목
政院啓言守令邊將薦單正月內修上係是應行之例而咸鏡監司李文源反道內應薦守令無一人修上令該曹察推請仍卽行會允之敎以諸道守令邊將之應薦不薦人各別嚴飭使之限內修呈也
정조 15년 · 강
遞承旨李祖承以鄭大容代之
정조 15년 · 목
祖承牌不進敎以許遞前望單子入之待下批牌招察任
정조 15년 · 강
永禧殿酌獻禮吉日命以旬後望前擇入
정조 15년 · 목
因禮曹以酌獻禮當次啓稟也
정조 15년 · 강
命中宮殿進御香橘茶五貼製入榻敎也
정조 15년 · 강
命貴主祠宇奉詣等節分付畿營及諸道祠宇抵衙日遣官致祭
정조 15년 · 목
敎曰聞貴主祠宇將往義城云先朝王姫祠宇奉詣體貌自異且係百年內罕有之事沿路擔夫預爲待令次次遞把陪行人給馬供饋等節亦爲分付畿營及諸道祠宇抵衙日當遣官致祭都尉將欲下往其辭朝日傳香以此意令廟堂行會
정조 15년 · 강
以鄭萬始爲應敎林道浩爲校理閔昌爀李儒慶爲副校理吳泰賢李彥祜爲修撰李尙度爲副修撰
정조 15년 · 목
敎曰玉堂番次苟艱在外及末肅拜人員許遞前望單子入之待下批牌招推移入直
정조 15년 · 강
下別諭于江原監司尹師國
정조 15년 · 목
敎曰昨於回諭已示不信不疑之意事理也常情也萬萬無近似以是不念體段之屑越付卿捧供以聞者若使卿對揚此意無撓無辜也大抵假作自書其名之狀觀於倩人轉納而手脚呈露越中厖俗尙傳有太古遺風耕田鑿井入息出作雖是稍出頭角者意想地望不逾界分視儒鄕如軒冕做校吏爲功名曾聞於按道者筵奏以嚴爲姓者爲一邑最可稱最先數之班族華閥而其次若高若辛若劉諸姓爲言云邑中幹務自不得不爲數姓者所主張則其執權產忿勢所使然必是睢盱此數姓者以滿腹猜忮之心欲湛滅數姓獨專其權故爲此凶悖之說以售陰中之計此所以自見卿狀啓付之一笑者也然於此事朝家別有憧憧于中者卿若過於驚動以右項數姓者有若眞有所犯而徑先廣捕輕施刑訊則此不幾近於爲建德執仇而使雖雖峽氓公然喫得雲擾波蕩之苦將不免魚喁而鳥駭唉彼越中之人于有何罪這中若有識道理知人事之士子則不識朝家本意不如此認以卿奉承朝令而此擧云爾其爲貽笑誠亦不細噫奸民之出於諄俗卽朝家敎化不明之致設令奸民登時就捉揆以古昔聖王下車泣囚之意怵然甚矣瞿然大矣況使無辜混被滯繫籲天無從則爲民父母玉食何安先以此下有旨眞諺翻謄大書一通揭于布政門外通衢仍以一本謄關宣示該邑士民俾各有恃無恐安業樂生至於奸民之斯得乾道昭昭不難究出待斯得當卽決正典章以慰越中士民之心卿其知悉星火頒示如是敷諭營邑校卒之若有一毫貽弊於民間侵虐於民產者從後別遣御史考其虛實自不飭之道伯以下隨現重勘斷不可已竝須知悉事別諭別紙別諭內應問人無論虛實以書中列錄者果已捉來乎依別諭切勿輕加刑訊若於面稽言聽必有明知其無他者卽爲解枷保授以待決末其中竝與保授而不可者卽爲放送奸民之作此兇計者各別査得星火狀聞而密啓不緊事登聞有煩瞻聆先取招後狀聞得奸民後狀聞大體槪略如此對揚之得宜越人之安頓其責專在於卿卿則旣按道內事情之領略必不待別諭而知之矣此別諭秪受狀本中卿之意見及所料量者一一登聞作此兇書漢所爲甚於向來東喆輩卿其各別査得
정조 15년 · 목
南壇三角山木覓山漢江節祭在再明也
정조 15년 · 강
行召對于誠正閣承旨李晩秀玉堂朴奎淳閣臣沈象奎假注書趙台榮記事官洪樂游徐有聞
정조 15년 · 목
仁浩曰臣於昨日公退時文義居知事申義淸之子來見以爲其父義淸今年恰滿百歲卽壬申生也昨年資躋崇祿筯力足以作行而欲爲上來秪肅恩命蓋其意非出於干恩也渠以年爲百歲有子四人孫曾合爲四五十餘欲以其年其福進獻于九重天門將爲上來云矣予曰申義淸是誰族乎仁浩曰與申史源爲七寸親云矣
정조 15년 · 목
予曰俄於傳敎已有所下敎者須從速發巡可也鼎修曰旣承下敎當於初十日間辭陛矣予曰往還之間當費幾日耶鼎修曰十六日間將還營矣
정조 15년 · 강
命畿伯自近道先爲發巡
정조 15년 · 목
敎曰畿伯省部之行以陵行所稟似不得自下發程近道先爲發巡事下諭于京畿監司
정조 15년 · 강
命撥馬濫騎嚴飭
정조 15년 · 목
京畿監司徐鼎修啓言道內撥路弊瘼之可以釐正者今方從便擧行而其中兩西各營及松營狀啓例皆傳撥外此諸凡關牒不得撥遞自是法典而十數年來忽出謬例不計緊謾一皆付撥爲弊滋甚自今以後昌法濫騎之弊嚴立科條除非別卜定生物則皆以刷馬替載事令廟堂知委於京外恐合事宜矣允之敎以此後雖是別卜定生物除非盛夏勿用撥馬事嚴飭定式
정조 15년 · 강
命知事申義淸上來時各別供饋都總管除授
정조 15년 · 목
敎曰今聞承宣言文義知事申義淸以百歲老人昨年資躋崇祿今欲上京爲加資肅拜其筯力之强健可知極爲稀貴而且聞率諸子孫曾近四五十人上來云尤可謂奇異上來時官給轎馬各別供饋都總管見窠爲先除授仍令政院乘馹上來事下諭
정조 15년 · 강
遞應敎鄭萬始校理林道浩副校理閔昌爀李儒慶修撰吳泰賢李彥祜副修撰李尙度以李太亨爲應敎李晴爲校理尹充普沈能翼爲副校理李義鳳宋祥㾾爲修撰李龜雲爲副修撰
정조 15년 · 목
萬始等再牌不進敎以只推衆所共知情勢外更爲牌招推移入直又敎曰衆所共知情勢玉堂許遞前望單子入之又敎曰新除授玉堂中罷散人敍用
정조 15년 · 강
命釋王寺碑石竪立差使員以下別單以啓
정조 15년 · 목
咸鏡監司李文源以釋王寺碑石竪立姑爲停止馳啓敎以竪立後差使員以下校吏工匠僧徒等分等別單以啓
정조 15년 · 강
命守令邊將應薦不薦人察推限後赴任者勿論因吏兵曹啓稟有是命
정조 15년 · 강
命分院收稅左相論理草記
정조 15년 · 목
司饔院啓言本院燔造所進上事本自嚴重其中燔木專以江筏流下者收稅取用今因外都庫主人等所訴以毋得收稅事備局至於啓下江筏無可稅之木分院有潰散之慮莫重進上將無以責辦分院收稅請依前施行敎以廟堂曰如彼廚院曰若此左相論理草記稟處事令政院招致備郞傳之
정조 15년 · 강
命外庫木物沿邑無敢侵犯分院則依燔造事目收稅
정조 15년 · 강
吏曹參判閔鍾顯疏陳病狀乞解南壇享官之任批令該曹付標
정조 15년 · 강
遞承旨鄭大容以前承旨李祖承仍任
정조 15년 · 목
大容不爲仕進敎以聞其實病勢難供劇許遞今始聞之昨日李祖承之違牌以其情勢云向來堂疏不過官師之美意似此之事皆欲深引則其弊豈可勝言極爲駭然前承旨李祖承仍任牌招此後此等之習各別嚴飭
정조 15년 · 강
命長湍府使柳仁喆令該府重繩
정조 15년 · 목
京畿監司徐鼎修以仁喆怵畏勢家漫漶訟理爲先罷黜啓敎以觀以査啓可知其年久之訟依筵敎決處而無論如此如彼該府使所爲無狀莫甚爲武弁畏武將猶或爲說外此何故周遮漫漶罷拿輕矣令該府嚴問重繩
정조 15년 · 강
遣承旨分詣受香所奉審摘奸
정조 15년 · 목
南壇三角山木覓山漢江節祭在明日也
정조 15년 · 강
永禧殿酌獻禮命以十三日爲之
정조 15년 · 강
召見直閣徐榮輔于重熙堂
정조 15년 · 목
予曰今番考出之行秘史中所得果如何榮輔曰別無新奇說話而亦不可謂全然無可考者矣予曰內閣及本館所齎去書册爲幾馱耶榮輔曰合爲十七馱矣榮輔曰漢南君卒日其子孫未能詳知云而今番考出時見之則乃是五月庚戌也今若使其子孫知之則甚好而但秘史所記有不敢傳說矣予曰旣知其卒日何必以秘史爲拘乎須卽詳傳使之以是日行祭好矣
정조 15년 · 강
命外奎章閣御製帖本奉審申飭
정조 15년 · 목
直閣徐榮輔啓言外奎章閣奉安御製帖本間不無蠹傷之慮守臣之任置極爲未安雖以鋪陳言之多有毀傷此後奉審之節各別擧行如是申飭之後若復執頉則該守臣自本閣請草記論責定式施行從之
정조 15년 · 강
修撰宋祥濂以母病陳疏乞遞批許救護